અમારી મુશ્કેલીની શરૂઆત અહીંથી થઈ. ઘણી બધી વખત આ રૂટ પર આરોહણ કરી ચુકેલો કિરણ પણ કંઈક ભૂલ-થાપ ખાઈ ગયો. તેને કેડી ક્યાં છે તેનો અંદાજ આવતો નહોતો. તે પોતાના અનુભવો અને કેટલાક નિશાનોને આધારે કેડી શોધી રહ્યો હતો, પણ કેમે કરીને મેળ પડતો નહોતો. અમે મેદાનમાં વગડા જેવા વિસ્તારમાં ચારે બાજુ પરિઘમાં ફરતે ફરતે ખીણની ધાર પર આવેલી જોખમી કેડીઓ પર ચાલીને પુરાતન ખંડેરો સુધી પહોંચી ગયા. ત્યાં મૃત પશુઓના હાડપિંજર જોઈને થોડા ડરી ગયા. અમે બરાબરના ગોટે ચડ્યા હતા. વળી આ કેડીની શોધમાં અમે વીસેક ફૂટ ઊંચી કરાડવાળી જગ્યાએ ચડી ગયા, જ્યાંથી પાછા નીચે ઉતરવામાં તો મારા હાલહવાલ થઈ ગયા.